ธปท.เผยเงินทุนสำรองประเทศเพิ่มขึ้นเล็กน้อย
ธปท.เผยทุนสำรองประเทศเพิ่มเล็กน้อย 100 ล้านเหรียญสหรัฐ เป็น 1.573 แสนล้านเหรียญสหรัฐ คาดเพราะยังต้องดูแลทิศทางเงินบาทแข็งค่า
27 ก.พ. 2558

ธปท.เผยทุนสำรองประเทศเพิ่มเล็กน้อย 100 ล้านเหรียญสหรัฐ เป็น 1.573 แสนล้านเหรียญสหรัฐ คาดเพราะยังต้องดูแลทิศทางเงินบาทแข็งค่า
ธนาคารแห่งประเทศ (ธปท.) รายงานฐานะเงินทุนสำรองระหว่างประเทศ ล่าสุด ณ วันที่ 20 ก.พ.ที่ผ่านมา อยู่ที่ระดับ 1.573 แสนล้านเหรียญสหรัฐ หรือ ประมาณ 5.122 ล้านล้านบาท เพิ่มขึ้นเล็กน้อย 100 ล้านเหรียญสหรัฐ หรือประมาณ 3,237 ล้านบาท หากคิดอัตราแลกเปลี่ยนเฉลี่ยในปัจจุบันที่ 32.37 บาท/เหรียญสหรัฐ จากสัปดาห์ก่อนหน้าอยู่ที่ 1.572 แสนล้านเหรียญสหรัฐ หรือประมาณ 5.127 ล้านล้านบาท
ด้านฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 2.06 หมื่นล้านเหรียญสหรัฐ ลดลง 400 ล้านเหรียญสหรัฐ เมื่อเทียบกับสัปดาห์ก่อนหน้าที่ 2.10 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิซึ่งรวมทุนสำรองฯและ Forward แล้ว อยู่ที่ระดับ 1.779 แสนล้านเหรียญสหรัฐ
ด้านนักวิเคราะห์ กล่าวว่า ทุนสำรองที่เพิ่มขึ้นเล็กน้อยน่าจะเป็นความพยามของทางการในการดูแลค่าเงินบาทด้วยการเข้าซื้อเงินเหรียญสหรัฐในตลาดเข้าเก็บในทุนสำรอง แต่ก็ทำได้ไม่มากเนื่องจากต้องการให้เป็นไปตามกลไกตลาดเป็นสำคัญ หรือไม่ทุนสำรองฯก็เพิ่มเพราะการตีมูลค่าเงินเหรียญสหรัฐในทุนสำรองเพิ่มขึ้น
ทั้งนี้ ค่าเงินบาทวันนี้เปิดตลาดที่ระดับ 32.37 - 32.39 บาทต่อเหรียญสหรัฐ ปรับตัวอ่อนค่าลงจากเมื่อเทียบกับวันก่อนหน้าที่ปรับตัวแข็งคาขึ้นกว่า 20 สตางค์ โดยแข็งค่าไปทดสอบระดับ 32.30 บาท/เหรียญสหรัฐ แข็งค่ามากที่สุดในรอบ 4 เดือน
สำหรับฐานเงินหรือเงินสดหมุนเวียนในมือภาคเอกชนบวกเงินฝากของสถาบันการเงิน ที่ ธปท. อยู่ที่ระดับ 1.521 ล้านล้านบาท ลดลงเมื่อเทียบกับสัปดาห์ก่อนหน้า 1.530 ล้านล้านบาท เป็นไปตามภาวการณ์บริโภคที่ชะลอลงทำให้ความต้องการถือเงินสดอาจจะลดลง.